Jaroslava Mahutsjikh

**Jaroslava Oleksijivna Mahutsjikh** (født 2001) er en ukrainsk friidrettsutøver som konkurrerer i høydehopp. Hun ble U18-verdensmester i 2017 og U18-europamester i 2018, og har også vunnet Sommer-OL for ungdom i 2018 og European Youth Olympic Festival i 2017. 

Hun begynte med høydehopp da hun var 13 år gammel.

Den 7. juli 2024 satte hun verdensrekord i høydehopp med 2,10 meter under Diamond League i Paris.

Hun kommer fra byen Dnipro. Da russiske styrker invaderte Ukraina i 2022 flyktet hun straks vestover i bil og kom til Beograd etter tre dager. Siden har hun særlig oppholdt seg i Portugal.

## Idrettskarriere
### 2016
14 år gammel ble hun ukrainsk U18-mester i høydehopp innendørs i 2016. Hun hoppet 1,80 utendørs dette året, i Kropyvnytskyj i juni.

### 2017
Mahutsjikh vant høydehopp under det ukrainske U18-mesterskapet innendørs, med 1,83 meter, og hun vant det ukrainske U20-mesterskapet innendørs med 1,84 meter, som var personlig rekord. Hun forbedret sin personlige videre til 1,85 i april, 1,88 i mai under en internasjonal U18-match i Tyrkia, og 1,90 senere i mai. Hun vant det ukrainske U18-mesterskapet i juni, og deltok i U18-VM i friidrett 2017, der hun vant høydehopp med ny personlig rekord på 1,92 meter. Hun vant også høydehopp under European Youth Summer Olympic Festival 2017 i Ungarn. 

### 2018
Den 16. januar satte hun ny personlig rekord innendørs, med 1,90 meter, under et stevne i Sumy i Ukraina. Hun hoppet også 1,90 da hun vant det ukrainske U18-mesterskapet innendørs. 

Utendørs kom hun på tolvteplass under Golden Gala i Roma, og hun vant det ukrainske U18-mesterskapet med ny personlig rekord på 1,93 meter. Hun økte sin personlige rekord til 1,94 da hun vant U18-EM i friidrett 2018 i Győr i Ungarn. Hun vant høydehopp i en U18-landskamp mellom Ukraina, Tyrkia og Belarus i september, og vant høydehopp under Sommer-OL for ungdom 2018 (Youth Olympic Games) i Buenos Aires i Argentina. Der satte hun ny personlig rekord på 1,95 meter. 

### 2019
Hun hoppet 1,99 meter innendørs i januar, under Skakani Hustopece-stevnet i Tsjekkia, og hun tangerte da U20-verdensrekorden innendørs.

Hun vant Diamond League-stevnet i Doha i mai, med ny personlig utendørsrekord på 1,96, og ble med det den yngste vinneren av et Diamond League-stevne noen sinne, med 17 år og 226 dager. Under BAUHAUS-galan i Stockholm kom hun på fjerdeplass. Hun vant høydehopp under U20-EM i friidrett 2019, og under VM i friidrett 2019 kom hun på andreplass, bak Marija Lasitskene, med 2,04 meter, som var U20-verdensrekord i høydehopp. Hun ble med det også den yngste VM-medaljevinneren i en teknisk øvelse noen sinne, med 18 år og 11 dager. Under det ukrainske mesterskapet i friidrett kom hun på andreplass i høydehopp, bak Julija Levsjenko. Hun kvalifiserte seg til finalen i Diamond League 2019, som var Mémorial Van Damme i Brussel, og kom der på sjetteplass. 

### 2020
Mahutsjikh hadde 1,99 meter som personlig rekord innendørs, ved inngangen til 2020. Hun hoppet over 2 meter i sitt åpningsstevne for sesongen, da hun hoppet 2,01 meter under Oleksiy Demyanyuk Memorial-stevnet i Lvov den 18. januar. Hun vant dette stevnet, og hun vant også 18. Internationale Springermeeting i Tyskland, og hun økte sin personlige rekord til 2,02 meter da hun vant Indoor Meeting Karlsruhe den 31. januar. Hun vant høydehopp under det ukrainske mesterskapet i friidrett innendørs, med 2,01 meter. I februar vant hun Karsten Warholm Invitational 2020. 

2020-sesongen innen friidrett ble sterkt påvirket av koronaviruspandemien, så hennes første stevne utendørs var Herculis 2020, der hun vant. Hun vant også BAUHAUS-Galan 2020, der hun hoppet 2,00 meter, og hun kom på andreplass i Golden Gala 2020, bak Julija Levsjenko.

### 2021
Hun startet 2021 med 2-metershopp i Christmas Starts Meet (2,02) og Udin Jump Development (2,00). Den 2. februar vant hun den årlige høydehoppkonkurransen Banskobystrická latka i Slovakia, der hun hoppet 2,06 meter, som var personlig rekord, nasjonal rekord og U20-verdensrekord, og høyden plasserte henne på delt tredjeplass i verden noen sinne. Kun Kajsa Bergquist (2,08 meter i 2006) og Heike Henkel (2,07 meter i 1992) hadde da hoppet høyere.

## Utmerkelser
* 2019 - *Europe Female Rising Star* (Det europeiske friidrettsforbundet)
* 2019 - *Female Rising Star* (World Athletics / Det internasjonale friidrettsforbundet)

## Fotnoter

## Referanser


## Eksterne lenker
*